ชวนชมทุ่งทานตะวัน เรียนรู้วิถีชีวิตพอเพียง ที่ศูนย์เรียนรู้เศรษฐกิจพอเพียงตำบลแม่ยวม
นายสงวน ศรีสวัสดิ์ นายกเทศมนตรีตำบลแม่ยวม เชิญชวนประชาชนและนักท่องเที่ยวเข้าชม “ศูนย์เรียนรู้เศรษฐกิจพอเพียงตำบลแม่ยวม” ซึ่งตั้งอยู่ที่บ้านห้วยทราย หมู่ที่ 5 ตำบลแม่ยวม อำเภอแม่สะเรียง จังหวัดแม่ฮ่องสอน ในระยะนี้พร้อมเปิดให้เข้าชมทุกวัน สำหรับพื้นที่ก่อตั้งศูนย์ฯ เดิมเป็นที่ดินที่จัดสรรให้ชาวบ้านทำประโยชน์เกี่ยวกับการเกษตร ครัวเรือนละ 4 ไร่ มีคลองชลประทานไหลผ่าน จึงมีแนวคิดพัฒนาเพิ่มเติมให้เป็นพื้นที่ที่มีชีวิตไปพร้อมกับการกระตุ้นการท่องเที่ยว จึงได้ใช้ทุ่งดอกทานตะวัน เป็นจุดดึงดูดควบคู่กับการสร้างพื้นที่สำหรับความมั่นคงทางอาหารในครัวเรือน โดยน้อมนำปรัชญาเศรษฐกิจพอเพียงมาใช้ แบ่งเป็นพื้นที่การปลูกพืชสวนครัว ปลูกพืชสมุนไพร เลี้ยงไก่ เลี้ยงปลา เป็นต้น อีกทั้งยังเป็นพื้นที่ตัวอย่างให้ประชาชนได้เรียนรู้การทำโคกหนองนาโมเดล เพื่อนำไปปรับใช้กับชีวิตประจำวัน ให้เป็นตำบลที่มีมีความเจริญก้าวหน้าอย่างยั่งยืน สมเป็นยุคแม่ยวมพัฒนานอกจากนั้น ในอนาคตจะดำเนินการจัดตั้งเป็นสำนักงานของกองสาธารณสุขและสิ่งแวดล้อม รวมถึงสำนักปลัด เพื่อให้บริการกับประชาชนได้สะดวกมากขึ้น เนื่องจากที่ตั้งเป็นจุดศูนย์กลางของทั้ง 13 หมู่บ้าน ทั้งนี้ ผู้ที่ต้องการเดินทางไปเยี่ยมชม หากมาจากตัวเมืองแม่สะเรียง ให้ใช้ถนนสายแม่สะเรียง-แม่สามแลบ ข้ามสะพานลำน้ำยวม ไปฝั่ง อบต.แม่คง  มุ่งลงไปทางทิศใต้ระยะทางประมาณ 10 กิโลเมตร หากเดินทางมาจากอำเภอสบเมย ใช้ถนนสายสบเมย-แม่สะเรียง มุ่งหน้าขึ้นไปทิศเหนือพอถึงบ้านคอนผึ้ง ให้ใช้ทางแยกบ้านคอนผึ้ง-บ้านห้วยสิงห์ ข้ามสะพานลำน้ำยวม เมื่อถึงทางแยกบ้านห้วยสิงห์ให้เลี้ยวขวาขึ้นไปทางทิศเหนือ รวมระยะทางประมาณ 15 กิโลเมตร